《次韵李子功留别之作》
宋代·朱长文

采兰无复养，婴此终天悲。
家空弱妹长，恐失桃夭时。
翠蔓倚长松，之子得所随。
衔杯款相遇，掺袂伤暂离。
洞庭春风高，杨柳绿江湄。
柴门归独掩，桂楫暮何之。
眷眷厚有余，佳什犹在兹。
散帙渴精论。言诗伫良规。
惜哉片帆去，快若驷马驰，
东皋多乐事，归计勿迟迟。

作者简介：朱长文（1039—1098）北宋书学理论家；字伯原，号乐圃、潜溪隐夫，苏州吴县人（今属江苏苏州），未冠。